hotchpotch/miracl-hf-unified huggingface dataset:
Ammunnan maailmanmestaruuskilpailut 1903
Vuoden 1903 ammunnan maailmanmestaruuskilpailut järjestettiin Buenos Airesissa, ensimmäistä kertaa Euroopan ulkopuolella. Kilpailut olivat seitsemännet maailmanmestaruuskilpailut ammunnassa. Ohjelmassa oli vapaakivääri ja vapaapistooliammunta. Vapaakiväärin joukkuekilpailun voittajalle jaettiin ensimmäistä kertaa uusi kiertopalkinto: Argentiina-pokaali.
Pitkähäntähedelmälepakko
Pitkähäntähedelmälepakko ("Notopteris macdonaldi") on harvinainen lepakkolaji. Sille on ehdotettu uutta suomenkielistä nimeä "häntähekko".
Pitkähäntähedelmälepakko on kuononkärjestä peräaukkoon noin kymmenen senttiä pitkä. Sen häntä on pitkä, hiirimäinen.
Pitkähäntähedelmälepakkoa tavataan vain Vanuatulla ja kolmella Fidžin saarella. Se on kuollut sukupuuttoon Tongalta.
Pitkähäntähedelmälepakko käyttää ravinnokseen kukkien mettä, ja tarvitsee elääkseen monipuolista metsää.
Piz da la Margna
Piz da la Margna on 3 159 metriä korkea vuorenhuippu Berninan Alpeilla, Sveitsissä. Se sijaitsee kolmisen kilometriä Val Bregáglian ja Engadinin laaksot yhdistävästä Passo del Maloja -solasta kaakkoon.
La Ruinette
La Ruinette on 3 875 metriä korkea vuorenhuippu Valais'n Alpeilla, Sveitsissä. Vuoren eteläpuolella sijaitsee Glacier du Brenay -jäätikkö.
Ammunnan maailmanmestaruuskilpailut 1904
Vuoden 1904 ammunnan maailmanmestaruuskilpailut järjestettiin Lyonissa, joka toimi toista kertaa järjestävänä paikkakuntana, se oli järjestänyt ensimmäiset MM-ammunnat vuonna 1897. Kilpailut olivat kahdeksannet maailmanmestaruuskilpailut ammunnassa. Ohjelmassa oli vapaakivääri ja vapaapistooliammunta.
Liukon Pirtti
Liukon pirtti on vuodesta 1961 Keuruulla Nyyssänniemen leirintäalueen vastaanottorakennuksena toiminut talonpoikaisrakennus. Ennen siirtoaan nykyiselle paikalleen se oli Keuruun Liukon kylän Iso-Liukon talon päärakennus.
Liukon kylässä, Keurusselän itärannalla oli kolmatta sataa vuotta seissyt Ison Liukon Pirtti, kestänyt Suomen sodat ja nälkävuodet, ollut kinkeritupana ja kylän kokouspaikkana, pääkaupunkilaisten kesävieraiden majapaikkana ja tukkikämppänä. Mutta ennen kaikkea Ison Liukon Pirtti oli ollut Wanhan Liukon suvun koti. Suvun, joka jo 1700-luvulta on Liukkoa asuttanut ja nykyisen Pänkäläisen nimellä paremmin tunnetaan. 1740-luvulla Liukon kantatalo halottiin ja talot saivat isossa jaossa Ylinen ja Alanen Liukko. Perintötiloiksi tilat ostettiin vuonna 1752. Lisänimen Iso Liukko Ylisen Liukon tila sai, kun 1800-luvun alussa Alanen Liukko halottiin edelleen kahdeksi tilaksi.
Alussa Ison Liukon pirtti oli vain iso savupirtti, jossa oli maalattia ja sen luonnonkivistä kootun ison kiukaan vieressä ovi. Ikkunoina toimivat sivuun siirrettävät luukut. Työkaluina oli käytetty vain kirvestä ja kiilaa. Mutta 1800-luvun alussa kehitys saavutti Ison Liukon pirtinkin: piti olla torvellinen takkamuuri ja ikkunoissa lasiruudut. Seinähirret veistettiin, koko permanto peitettiin lattianlankuilla ja pirtti sai jatkoksi kamareita. Näin muuttui savupirtti "valkeaksi lumeksi", joka on hämäläis-keskisuomalainen rakennustaidon mestarinäyte.
Ison Liukon pirttiin liittyy tarina virtolaisesta karhunkaataja Martti Kitusesta. Kituselle oli tuotu sanaa, että Liukossa oli karhuja mutta ei kaatomiestä. Metsästysretken jälkeen sitten Ison Liukon pirtissä mesikämmenet nyljettiin ja Liukkolaiset pitivät Kitusta sen jälkeen "tietäjänä" kuten Maamme-kirjakin kertoo. Vuonna 1867 Ison Liukon talossa asui maailman kuulu tanskalainen tiedemies ja maisteri Vilhelm Thomsen suomenkieltä oppimassa ja kerjäämässä aineiston pohjalta hän teki myöhemmin uraauurtavan suomalais-ugrilaisen kielitieteellisen tutkielman ja väitöskirjan.
Vuonna 1873 tila myytiin metsäyhtiölle mutta noin 50 vuotta myöhemmin, vuonna 1925, Anna o.s. Liukko ja Vilho Pänkäläinen ostivat osan siitä taloineen takaisin suvulle. Nykyisin tilaa isännöivät Juha ja Mari Pänkäläinen. Vuonna 1955 Vilho Pänkäläinen rakensi uuden asuinrakennuksen vanhan pirtin viereen. Ison Liukon pirtti purettiin ja hirret ja lankut siirrettiin Nyyssänniemen leirintäalueelle. Pirtti vihittiin käyttöön vuonna 1961 säilytettäväksi tulevien sukupolvien ihailtavaksi erikoislaatuisena nähtävyytenä yhtenä Keski-Suomen kuuluisimpana talonpoikaistupana.
Nykyisin vanha pirtti toimii Nyyssänniemen leirintäalueen vastaanottokahvilana, sekä erilaisten juhlien ja kokousten pitopaikkana.
Tauno Seppänen
Tauno Seppänen (1918–1998) oli suomalainen kuvanveistäjä. Vaalalainen Seppänen sai oppinsa Ben Renvallilta ja Aarre Heinoselta. Opiskeltuaan kuvanveistoa Helsingissä Seppänen palasi kotiseudulleen Neittävälle kuten samaan aikaan Helsingissä opiskellut serkkunsa taidemaalari Olli Seppänen.
Taiteilijan työnsä ohella Seppänen työskenteli muurarina ja hoiti karjaa sekä toimi maanviljelijänä. Hän voitti vuonna 1967 Oulun Pohjankartanon veistoskilpailun teoksellaan "Kevätmyrskyä", mikä mahdollisti siirtymisen kokopäivätoimiseksi kuvanveistäjäksi. Pohjankartanon edessä Yrjö Kallisen puistossa sijaitseva veistos paljastettiin vuonna 1971. "Kevätmyrskyä"-veistoksen ohella Seppäsen pääteoksia olivat Tyrnävällä sijaitseva "Hiihtäjä" ja Vaalassa sijaitseva "Laskumies".
Intianpikkumangusti
Intianpikkumangusti eli pikkumungo ("Herpestes javanicus") on aasialainen mangustilaji. Siitä tunnetaan 12 alalajia.
Intianpikkumangustilla on terävä kuono, paksu turkki ja pitkä häntä. Uros painaa noin 650 ja naaras 450 g.
Intianpikkumangustia elää luonnonvaraisena Aasiassa laajalla alueella, joka ulottuu Iranista Pohjois-Intian kautta Indokiinaan. Sitä on lisäksi istutettu moniin paikkoihin luontaisen elinalueensa ulkopuolelle, ja varsinkin trooppisilla saarilla siitä on tullut vahingollinen vieraslaji. Sitä pidetään maailmanlaajuisesti yhtenä sadasta haitallisimmasta vieraslajista. Istutusten tavoitteena on ollut saada mangustit vähentämään rottien ja käärmeiden määrää, mutta tulokkaat ovatkin alkaneet saalistaa alueiden alkuperäisiä, uhanalaisiakin eläinlajeja.
Thongchai Akkarapong
Thongchai Akkarapong (; s. 10. heinäkuuta 1977 Songkhla) on thaimaalainen jalkapalloilija, pelipaikaltaan keskikenttäpelaaja. Hän edustaa seuratasolla Surat Thani FC:tä, jota ennen hän on ollut muun muassa Malesian pääsarjassa pelanneessa Kelantan FA:ssa. Akkarapong pelasi Thaimaan maajoukkueessa kymmenen ottelua vuosina 1999–2002.
Oliver James
Oliver James (Oliver James Hudson; 1. kesäkuuta 1980) on englantilainen muusikko, laulaja, sanoittaja ja näyttelijä. Parhaiten hänet tunnetaan rooleistaan elokuvissa "Mistä tytöt tykkää" (What A Girl Wants, 2003) ja "Kesän sävelet" (Raise your voice, 2004).
Oliverin ensimmäinen elokuvarooli oli vuonna 2002 televisioon tehdyssä lyhytelokuvassa, jossa hän näytteli "Dean"ia. "Mistä tytöt tykkää" -teinikomediassa James tähditti "Ian Wallace"n roolin ja mukana elokuvassa nähtiin myös Amanda Bynes, Kelly Preston ja Colin Firth. Elokuvan ohjasi Dennie Gordon. "Kesän sävelet" -draamaelokuvassa, jossa pääosaa näytteli Hilary Duff, hän sai yhden merkittävimmistä rooleista "Jay Corgan"ina, ja ponnahti näiden kahden elokuvan myötä julkisuuteen.
James liittyi vuonna 2002 Simon Fullerin tuottamaan poikabändiin. Hän kuitenkin lopetti bändin pian liityttyään "Mistä tytöt tykkää" -elokuvan näyttelijäkaartiin. Kitaraa James oppi soittamaan kyseisen elokuvan myötä ja hän lauloi elokuvan soundtrackille kappaleet "Long time coming", "Half-life" ja "Greatest Story Ever Told".
Vuonna 2003 Oliver muutti Los Angelesiin, USA.
Hän on myös ollut mukana elokuvassa Without a paddle: Nature´s calling vuonna 2009.
Kevätmyrskyä
Kevätmyrskyä on Oulun Karjasillan kaupunginosassa Pohjankartanon edessä Yrjö Kallisen puistossa sijaitseva julkinen ulkoveistos. Veistoksesta järjestiin vuonna 1967 kilpailu, jonka voitti vaalalaisen kuvanveistäjä Tauno Seppäsen (1918–1998) ehdotus. Veistoksen tekeminen mahdollisti taiteilijan työnsä ohella muurarina, karjanhoitajana ja maanviljelijänä työskennelleen Seppäsen siirtymisen kokopäivätoimiseksi kuvanveistäjäksi.
Mitoiltaan 255 x 155 x 300 senttimetriä oleva pronssista valettu veistos paljastettiin vuonna 1971.
Helan går
Helan går on suosittu alkujaan ruotsalainen juomalaulu. Laulu lauletaan usein etenkin illanistujaisten, sitsien tai päivällisen ensimmäiselle snapsille, ja sen jälkeen snapsia saa juoda omaan tahtiinsa lisää. Laulun alkuperä on epävarma, koska juomalauluja ei juurikaan huomioida historiallisissa lähteissä. Laulu on joka tapauksessa ruotsalaisen juomalauluperinteen tunnetuimpia lauluja. Eräs aikainen maininta on vuodelta 1843.
Useat säveltäjät ovat kirjoittaneet variaatioita sävelmästä, muiden joukossa Franz Lehár.
Vuonna 1959 Belafonte Folk Singers nauhoitti laulun nimellä "Heylan Går" albumilleen "Drinking Songs Around The World". Instrumentaaliversio laulusta nimellä "Helan" on mukana soittoäänenä joissain Nokian matkapuhelimissa.
Juomalaulun sanat vaihtelevat jonkin verran, koska se kuuluu kansanlaulujen ominaisuuksiin, mutta useissa painetuissa lähteissä sanat menevät näin:Helan går
Sjung hopp faderallan lallan lej
Helan går
Sjung hopp faderallan lej
Och den som inte helan tar * 
Han heller inte halvan får
Helan går...
Sjung hopp faderallan lej
16 kauneinta ja suosituinta sävelmää
16 kauneinta ja suosituinta sävelmää on suomalaisen laulajan Jukka Kuoppamäen vuonna 1985 julkaistu kokoelma-albumi.
A-puoli
B-puoli
Kustaa Vaasa (lehti)
Kustaa Vaasa oli Suomessa 1939–1943 ilmestynyt poliittinen aikakauslehti. Lehden julkaisemisen takana olivat Gunnar von Hertzen, maisteri Erkki Räikkönen ja tohtori Martti Mustakallio. Lehti oli suomenkielinen ja sen ideologia oli kansallissosialistista Saksaa ihannoiva. Lehden päätoimittajana toimi koko sen julkaisemisen ajan Erkki Räikkönen. Toimittajina lehdessä oli esimerkiksi Bertel Gripenberg, Matti Jaakkola, Gunnar Lindqvist ja Olavi Linnove. Lehden ympärille muodostui vuonna 1942 Siniristi-yhdistys.
Padma Lakshmi
Padma Parvati Lakshmi (s. 1. syyskuuta 1970) on intialais-yhdysvaltalainen keittokirjojen kirjoittaja, näyttelijä, malli ja televisiojuontaja. Hän on juontanut Yhdysvaltojen "Top Chef" -televisiosarjaa toisesta tuotantokaudesta lähtien. Hän on julkaissut oman korumallistonsa, joka kantaa nimeä ”Padma”.
Padma Lakshmi oli naimisissa kirjailija Salman Rushdien kanssa vuosina 2004–2007.
Kärsittyään vuosia endometrioosista, Lakshmi ilmoitti lokakuussa 2009 olevansa raskaana. 20. helmikuuta 2010 hän synnytti tytön, joka sai nimekseen Krishna Thea Lakshmi.
Elämäni seinäruusuna
Elämäni seinäruusuna () on Stephen Chboskyn kirjoittama nuorisoromaani. Se julkaistiin Yhdysvalloissa 1. helmikuuta 1999. Kirjan suomennos julkaistiin 31. joulukuuta 2010. Sen kertoja on teini-ikäinen introvertti Charlie, joka kertoo kokemuksistaan kirjoittamalla sarjan kirjeitä anonyymille ja hänelle vieraalle henkilölle. Kirja sijoittuu 1990-luvun alkuun ja se seuraa Charlien ensimmäistä vuotta high schoolissa pittsburghilaisessa lähiössä. Viisas Charlie on epätavanomainen ajattelija, mutta myös ujo ja epäsuosittu.
Chbosky on nimennyt J. D. Salingerin "Sieppari ruispellossa" -romaanin inspiraatiokseen.
Mr. Mudd, Touchstone Pictures sekä DreamWorks SKG kehittivät romaanista elokuvaversion Summit Entertainmentin kanssa. Mr. Muddin tuottajat John Malkovich, Lianne Halfon sekä Russell Smith palkkasivat Stephen Chboskyn käsikirjoittamaan ja ohjaamaan elokuvan. Helmikuussa 2011 vahvistettiin, että Logan Lerman ja Emma Watson on valittu näyttelemään romaanin päähenkilöitä. Elokuvan kuvaukset alkoivat toukokuussa 2011.
Elokuvan ensi-ilta oli 14. syyskuuta 2012.
Ammunnan maailmanmestaruuskilpailut 1905
Vuoden 1905 ammunnan maailmanmestaruuskilpailut järjestettiin Brysselissa. Kilpailut olivat yhdeksännet maailmanmestaruuskilpailut ammunnassa. Ohjelmassa oli vapaakivääri ja vapaapistooliammunta.
Bock (oluttyyppi)
Bock eli pukkiolut on alkujaan Einbeckin kaupungista läheltä Hannoveria peräisin oleva voimakas pohjahiivaolut. Bock on väriltään joko vaalea tai tumma, maltaisen täyteläinen ja alkoholipitoinen.
Samuli Kaivonurmi
Samuli Kaivonurmi (s. 3. maaliskuuta 1988 Kuopio) on suomalainen jalkapalloilija, joka edustaa Ykkösessä pelaavaa FC KTP:tä. Hänen pelipaikkansa on hyökkääjä.
Kaivonurmen Veikkausliiga-debyytti tapahtui 4. toukokuuta 2006 ottelussa FC Lahtea vastaan. Vuonna 2007 hän loukkaantui vakavasti ja oli kentiltä poissa vuoden. Kaudella 2009 hän voitti Kakkosen maalikuninkuuden Warkauden Jalkapalloklubissa 24 maalilla. Onnistunut kausi loukkaantumisen jälkeen johti kahden vuoden sopimukseen takaisin kasvattajaseuransa KuPS:n riveihin Veikkausliigaan. Kaudella 2010 hän voitti SM-hopeaa. Alkuvuodesta 2013 Kaivonurmi siirtyi Ykkösessä pelanneeseen FC KooTeePeehen.
Entinen Kuopion Pallotovereiden pääsarjapelaaja Jarmo Kaivonurmi on Kaivonurmen setä.
Total War: Shogun 2
Total War: Shogun 2 on The Creative Assemblyn kehittämä ja Segan julkaisema strategiapeli. Se on "Total War" -sarjan uusimpia osia, ja palaa pitkään Euroopan historiassa pysytelleen sarjan juurille Japaniin. Peli julkaistiin 15. maaliskuuta 2011.
"Shogun 2" sijoittuu Ōnin-sodan jälkeiseen 1500-luvun Japaniin, joka on hajonnut useiden klaanien taistelukentäksi. Pelaaja ottaa haltuunsa valitsemansa klaanin tarkoituksenaan voittaa toiset osapuolet ja nousta shōguniksi. Koska pelialue kattaa vain Japanin, pelissä painotetaan Itä-Aasian sodankäynnin tyyliä. Esimerkiksi pelin tekoäly on suunniteltu noudattamaan Sunzin "Sodankäynnin taitoa".
"Shogun 2":n pelityyli on aikaisempien "Total War" -sarjan pelien tapaan reaaliaikaisen ja vuoropohjaisen strategiapelin yhdistelmä. Pelin kampanjan karttatilassa pelaaja toimii klaanin johtajana, ja hallitsee joukkojaan vuoropohjaisesti. Taistelutilanteessa pelaaja puolestaan ohjaa reaaliaikaisesti joukkoja taistelukentällä.
Kampanjassa pelaajan tulee hallita provinsseja, armeijaa, klaanin taloutta ja teknologista kehitystä. Pelaaja voi lähettää joukkonsa hyökkäämään toisten klaanien kimppuun ohjaamalla kenraalia tai daimiota kuvaavaa avataria kartalla. Taistelemisen lisäksi suhteita muihin klaaneihin voi hoitaa diplomatialla, järjestetyillä avioliitoilla ja erikoishahmoilla, kuten vakoilijoina ja salamurhaajina toimivina ninjoilla ja geishoilla.
Moninpelissä luodaan oma hahmo ja taistellaan muita pelaajia vastaan.
Pelissä oli alun perin yhdeksän pelattavaa klaania, sekä ainoastaan pelin "Limited Edition" -version mukana tullut Hattori-klaani. Jokaisella klaanilla on omat erikoisominaisuudet, jotka tekevät siitä paremman tietyillä osa-alueilla. Esimerkiksi Tosan provinssia hallitseva Chosokabe-klaani kykenee värväämään parhaimpia jousiampujia, ja Mikawan provinssia hallitseva Tokugawa-klaani hoitaa parhaiten klaanien välisiä suhteita. Näiden klaanien lisäksi pelissä pelattavina ovat Odan, Daten, Morin, Hojon, Takedan, Shimazun ja Uesugin klaanit. 26. toukokuuta Steamissa julkaistiin maksullisena lisäsisältönä buddhalainen herätysliike Ikkō-ikki, joka toimii pelissä klaanin tapaan.
Pelin demoversio julkaistiin vapaasti ladattavaksi Steamissa 22. helmikuuta. Se sisältää tutoriaalin, historiallisen Sekigaharan taistelun sekä pelin sisäisen tietosanakirjan.
Itse peli julkaistiin neljänä eri versiona. Tavallinen versio sisältää pelkän pelin, kun taas "Limited Edition" sisältää pelin lisäksi uuden pelattavan osapuolen (Hattori-klaanin), Nagashinon taistelun, täyden haarniskan pelaajan avatarille sekä kokemuspisteitä hahmolle. "Collector’s Edition" lisää mukaan bambulaatikon jäljennyksen, taidekirjan sekä Takeda Shingeniä esittävän figuurin. "Grand Master’s edition" puolestaan sisältää edellisten lisäksi pelin teemaan kuuluvan shakkipelin. Lisäksi eri kaupoista ennakkotilanneet saivat lisäsisältöä peleihinsä.
Hyvässä uskossa
Hyvässä uskossa ("Saving Grace") on yhdysvaltalainen rikosdraamasarja, jonka ensimmäinen jakso esitettiin yhdysvaltalaisella TNT-televisiokanavalla 23. heinäkuuta 2007 ja viimeinen jakso 21. kesäkuuta 2010. Sarjan päähenkilöä, Grace Hanadarkoa, esittää Holly Hunter. Hänen lisäkseen siinä näyttelevät muun muassa Leon Rippy, Kenny Johnson, Laura San Giacomo, Bailey Chase, Bokeem Woodbine ja Yaani King.
Yhdysvalloissa televisiosarja on kielletty alle 17-vuotiailta johtuen siinä ilmentyvästä kielenkäytöstä, seksuaalisesta käyttäytymisestä ja väkivallasta.
Femme Fatale Tour
Femme Fatale Tour oli yhdysvaltalaisen poplaulaja Britney Spearsin kuudes kiertue, joka alkoi Yhdysvalloissa 16. kesäkuuta 2011. Kiertue ylsi myös Eurooppaan, Aasiaan ja Etelä-Amerikkaan. Suomessa Spears esiintyi 14. lokakuuta 2011 Helsingin Hartwall Areenalla. Shown teemana olivat eri aikojen naiset: "femme fatalet". Kappaleina kuultiin suurimmaksi osaksi "Femme Fatale" -albumin kappaleita, sekä Spearsin hittejä edellisiltä levyiltä.
Elokuussa 2011 Spears kertoi, että Toronton konsertti kuvataan EPIX-televisiokanavalle sekä DVD:lle. Se on Spearsin ensimmäinen televisioon kuvattu konsertti sitten The Onyx Hotel Tourin vuonna 2004. Konsertti kuvattiin sekä 2D:nä että 3D:nä, ja se esitettiin EPIX-televisiokanavalla marraskuussa 2011. Suomessa konsertti sai televisioensi-iltansa 8. huhtikuuta 2012.Yhdysvalloissa:
Nikon D90
Nikon D90 on Nikonin valmistama digitaalinen järjestelmäkamera, joka julkaistiin elokuussa 2008. Kamera on yhteensopiva F-objektiivien kanssa. D90 oli ensimmäinen digitaalinen järjestelmäkamera, jossa oli mahdollisuus videon kuvaamiseen.
Ole luonani aina (elokuva)
Ole luonani aina ("Never Let Me Go") on vuonna 2010 ensi-iltansa saanut brittiläinen tieteiselokuva, joka perustuu Kazuo Ishiguron samannimiseen romaaniin vuodelta 2005. Elokuvan on ohjannut Mark Romanek ja sen on käsikirjoittanut Alex Garland. Sen pääosassa ovat Carey Mulligan, Keira Knightley ja Andrew Garfield.
Stephen Bengo
Stephen Bengo (s. 24. joulukuuta 1988 Rugaba) on ugandalainen jalkapalloilija, pelipaikaltaan keskikenttäpelaaja. Hän edustaa seuratasolla maansa pääsarjassa pelaavaa URA FC:tä. Bengo on pelannut maajoukkueessa vuodesta 2009 lähtien. Hän on ollut kentällä seitsemässätoista maaottelussa ja tehnyt niissä yhteensä neljä maalia.
Hall Pass – lupa rellestää
Hall Pass – lupa rellestää ("Hall Pass") on vuonna 2011 ilmestynyt romanttinen komedia, jonka ovat tuottaneet ja ohjanneet Farrellyn veljekset. Elokuvan pääosissa näyttelevät Owen Wilson, Jason Sudeikis, Stephen Merchant, Jenna Fischer ja Christina Applegate.
Arvo Heino
Arvo Heino (1911 Haukipudas – 25. elokuuta 2006 Oulu) toimi Oulun kaupunginjohtajana vuosina 1961–1974. Ennen kaupunginjohtajaksi tuloaan hän oli työskennellyt Oulun kaupunginsihteerinä.
Siivet (veistos)
Siivet on Oulun Karjasillan kaupunginosassa Karjasillanpuistossa Laanaojassa sijaitseva julkinen ulkoveistos. Sen on veistänyt kuvanveistäjä ja taidemaalari Martti Tarvainen (1897–1985).
Mitoiltaan 150 × 200 × 295, 150 × 203 × 277 ja 150 x 98 × 246 senttimetriä oleva pronssista valettu veistos paljastettiin vuonna 1965. Veistos kuvaa kolmen joutsenen lentoonlähdön, johon liittyy ajatus siirtymisestä ajasta iäisyyteen.
Peter Vesterbacka
Peter Vesterbacka (s. 12. maaliskuuta 1968) on suomalainen mobiilipelien kehittäjä ja opetuspeliyhtiö Lightneerin brändijohtaja. Hän on myös Fun Academyin perustajajäsen. Vesterbacka opiskeli kiinan kielen ja on edistänyt Kiinan jääkiekkoilun kehittämistä. Hän on puuhaamassa myös tunnelihanketta Helsingin ja Tallinnan välille, sekä EU:n ja ETA-alueen ulkopuolisten opiskelijoiden pääsykoejärjestelmää Suomen korkeakouluihin.
Vesterbacka vietti lapsuutensa ja nuoruutensa Porissa. Hän kirjoitti ylioppilaaksi Björneborgs svenska samskolasta, jonka jälkeen aloitti markkinoinnin opinnot Åbo Akademissa. Opinnot kuitenkin keskeytyivät Vesterbackan siirtyessä töihin Hewlett-Packardille.
Vesterbacka vastasi peliyhtiö Rovio Entertainmentin liiketoiminnan kehittämisestä ja oli mukana tekemässä suosittua Angry Birds -mobiilipeliä.
Vesterbacka on järjestänyt vuodesta 2008 kansainväliseksi tapahtumaksi muodostunutta startup -tapahtuma Slushia.
Yhdysvaltalainen "Time"-aikakauslehti valitsi Vesterbackan vuoden 2011 maailman sadan vaikutusvaltaisimman ihmisen listalleen.
Kesäkuussa 2016 Vesterbacka jätti Rovion ja syyskuussa 2016 hän aloitti työt opetuspeliyhtiö Lightneerissa.
Phan Văn Santos
Phan Văn Santos (s. 30. syyskuuta 1977 Rio de Janeiro nimellä Fábio dos Santos) on brasilialaissyntyinen vietnamilainen jalkapalloilija, joka pelaa maalivahtina. Hän edustaa seuratasolla Navibank Sai Gon FC:tä.
Dos Santos syntyi ja eli nuoruutensa Brasiliassa, jossa hän ehti pelata muun muassa Vasco da Gamassa. Hän lähti Vietnamiin vuonna 2001, jolloin hän siirtyi Đồng Tâm Long An FC:hen Dos Santos muutti nimensä nykyiseksi vuonna 2007 ja sai samalla Vietnamin kansalaisuuden ensimmäisenä ulkomaalaissyntyisenä urheilijana.
Phan pelasi ensimmäisen ottelunsa Vietnamin maajoukkueessa vuonna 2008, kun hän astui maalille vanhaa kotimaatansa Brasiliaa vastaan. Hän on pelannut maajoukkueesa myös yhden muun ottelun. Phan siirtyi vuonna 2010 nykyiseen seuraansa Navibank Sai Gon FC:hen.
Iva Majoli
Iva Majoli Marić (s. 12. elokuuta 1977 Zagreb) on kroatialainen entinen tennispelaaja. Majoli oli parhaimmillaan WTA-listalla neljäntenä. Hän voitti yhteensä kahdeksan WTA-kiertueen turnausta kaksinpelissä, mukaan lukien Ranskan avointen voitto vuodelta 1997.
Junioriurallaan Majoli voitti vuonna 1989 tenniksen Euroopan mestaruuden. Ammattilaispelaajaksi Majoli siirtyi vuonna 1991, 14 vuoden iässä. Lokakuussa 1995 Majoli voitti ensimmäisen WTA-turnauksensa Zürichissä. Finaalissa hän voitti Mary Piercen. Seuraavalla viikolla hän voitti Filderstadtin turnauksen. Vuoden 1996 Australian avoimissa Majoli selviytyi puolivälieriin, jossa hävisi maailmanlistan ykköselle, Monica Selesille. Australian avointen jälkeen hän voitti Tokiossa pelatun WTA-turnauksen. Helmikuussa hän voitti Essenin turnauksen. Myös Ranskan avoimissa Majoli selviytyi puolivälieriin, mutta hävisi tällä kertaa Steffi Grafille. Atlantan olympialaisissa Majoli hävisi puolivälierissä Lindsay Davenportille.
Vuonna 1997 Majoli saavutti uransa viidennen WTA-turnausvoiton Hannoverissa. Kuudes turnausvoitto tuli huhtikuussa Hampurissa. Ranskan avoimissa hän saavutti uransa ainoan Grand Slam -turnausvoiton. Ikää Majolilla oli turnausvoiton otettuaan 19 vuotta. Loppuottelussa hän voitti suoraan kahdessa erässä turnauksessa ykköseksi sijoitetun Martina Hingisin. Wimbledonissa Majoli putosi puolivälierissä häviten maailmanlistan sijalla 42 olleelle Anna Kurnikovalle. Seuraavana vuonna Majoli hävisi Ranskan avointen puolivälierissä Lindsey Davenportille. Uransa kahdeksannen ja samalla viimeisen turnausvoittonsa Majoli saavutti Charlestonissa huhtikuussa 2002.
Majoli lopetti uransa huhtikuussa 2004 lukuisten loukkaantumisten johdosta.
Kristillisdemokraattinen eduskuntaryhmä
Kristillisdemokraattinen eduskuntaryhmä (kd) on Suomen Kristillisdemokraattien kansanedustajien muodostama yhteistyöelin eduskunnassa.
Kaudella 2015–2019 ryhmään kuuluu viisi edustajaa. Eduskuntaryhmän puheenjohtajana toimii Peter Östman ja varapuheenjohtajina Sari Essayah ja Antero Laukkanen.
Eduskuntaryhmästä on siirtynyt muihin ryhmiin kolme kansanedustajaa: Vesa Laukkanen (VeS 1993), Matti Ryhänen (Kesk. 1996) ja Lyly Rajala (Kok. 2003). Kristillisdemokraattien ryhmään ei ole siirtynyt edustajia muista puolueista.
Alla on lueteltu kristillisdemokraattien edustajat valiokunnissa vaalikauden 2015–2019 aikana.
Puerto del Rosario
Puerto del Rosario on kunta ja kaupunki Fuerteventuran saarella Kanariansaarilla Espanjassa. Se on Fuerteventuran pääkaupunki. Vuonna 2011 kaupungissa asui noin 36 000 asukasta ja kaupungin pinta-ala on noin 290 neliökilometriä. Perinteisiä Puerto del Rosariossa järjestettäviä juhlia ovat karnevaalit.
Keskustan eduskuntaryhmä
Keskustan eduskuntaryhmä (kesk) on Suomen Keskustan kansanedustajien muodostama yhteistyöelin eduskunnassa.
Kaudella 2015–2019 ryhmään kuului kauden alussa 49 edustajaa, mutta Paavo Väyrysen palattua eduskuntaan kesken kauden ja perustettua oman eduskuntaryhmän ryhmään on kuulunut 48 kansanedustajaa. Eduskuntaryhmän puheenjohtajana toimii Antti Kaikkonen ja varapuheenjohtajina Hanna Kosonen ja Markus Lohi.
Perussuomalaisten eduskuntaryhmä
Perussuomalaisten eduskuntaryhmä (ps) on perussuomalaisten kansanedustajien muodostama yhteistyöelin eduskunnassa.
Vaaleissa 2015 puolue sai 38 edustajaa, mutta kesäkuussa 2016 ryhmä pieneni yhdellä, kun Maria Tolppanen loikkasi sosialidemokraatteihin. Perussuomalaisten eduskuntaryhmä supistui 15 hengen vahvuiseksi, kun 20 kansanedustajaa muodosti 13. kesäkuuta 2017 eduskuntaryhmä Uuden vaihtoehdon ja 2 kansanedustajaa ilmoitti tämän jälkeen erostaan. Eduskuntaryhmän puheenjohtaja Toimi Kankaanniemi erosi puheenjohtajantehtävistään. Uudeksi puheenjohtjaksi valittiin kansanedustaja Leena Meri
Kansanedustajat Arja Juvonen ja Veera Ruoho ovat ilmoittaneet eronneensa ryhmästä, mutta he eivät ole ainakaan toistaiseksi liittyneet uuteen eduskuntaryhmään. Eronneista Ruoho on kertonut aikovansa liittyvä Uuteen vaihtoehtoon. Ennen eduskunnan kesätaukoa Veera Ruoho liittyi kokoomukseen.
22. kesäkuuta 2017 ryhmästä runsas viikko aiemmin eronneisiin kuulunut Kike Elomaa palasi ryhmään. Myös Juvonen palasi 27. kesäkuuta eduskuntaryhmään.
Eduskuntaryhmän puheenjohtajat:
Kuch Kuch Hota Hai
Kuch Kuch Hota Hai (, ) on hindinkielinen romanttinen komedia, joka ilmestyi Intiassa ja Isossa-Britanniassa 16. lokakuuta 1998. Elokuva on Karan Joharin ensimmäinen ohjaus ja sen on tuottanut hänen isänsä Yash Johar. Päärooleja näyttelevät Shahrukh Khan ja Kajol neljännessä yhteisessä elokuvassaan. Sivurooleja näyttelevät Rani Mukerji ja Salman Khan.
"Kuch Kuch Hota Hai" oli vuoden menestynein intialainen elokuva. Se voitti useita palkintoja, kuten kaksi National Film Awards -palkintoa ja kahdeksan Filmfare Awards -palkintoa.
Rahul Khanna (Shahrukh Khan) on leski ja hänellä on 8-vuotias tytär Anjali. Tämän äiti Tina (Rani Mukerji) on jättänyt tyttärelleen kahdeksan kirjettä toivoen, että yksi kirje luettaisiin jokaisena syntymäpäivänä. Kahdeksantena syntymäpäivänään Anjali lukee viimeisen kirjeen, jossa hänen äitinsä kertoo viimeisen toiveensa. Tarina rakentuu sen ympärille, miten Anjali toteuttaa äitinsä toiveen.
Josep Lluís Núñez
Josep Lluís Núñez y Clemente (7. syyskuuta 1931 Barakaldo, Espanja – 3. joulukuuta 2018) oli FC Barcelonan 35. presidentti sekä "Núñez i Navarro" -yhtiön omistaja. Hän toimi FC Barcelonan presidenttinä 1978–2000 ollen pitkäaikaisin presidentti seuran historiassa.
Vuonna 1978 Núñez voitti Nicolau Casausin ja Ferran Ariñon FC Barcelonan presidentinvaaleissa. Hän kampanjoi tuolloin menestykkään Barçan puolesta ja hänellä ei ollut aikaisempaa kokemusta seuran johdossa olemisesta. Núñezin ensimmäisenä tavoitteena oli vakauttaa FC Barcelonan talous. Ensimmäinen mestaruus tuli seuraavana vuonna Cup-voittajien cupissa. Primera Divisiónin seura voitti 1985. 80-luvun lopulla Barcelona ei saavuttanut menestystä, jonka jälkeen lähes koko kokoonpano vaihdettiin. Tämän jälkeen valmentajaksi tuli Johan Cruijff, joka palautti seuran Euroopan ja Espanjan huipulle. Hänet valittiin kolmannen kerran presidentiksi 1992. 1996 seura vaihtoi valmentajaa Bobby Robsoniin ja 1997 Núñez uusi jälleen presidenttiytensä. Vuonna 2000 Núñezin suosio romahti ja hän erosi tehtävästään.
Carlos Garnett
Carlos Garnett (s. 1938) on panamalainen saksofonisti.
Garnett syntyi 1. joulukuuta 1938 Red Tankin kunnassa Yhdysvalloille kuuluvalla Panaman kanava-alueella. Hän kiinnostui jazzmusiikista kuultuaan elokuvissa Louis Jordanin ja James Moodyn musiikkia. Teini-ikäisenä hän opetteli soittamaan saksofonia ja soitti lähistölle majoittuneiden Yhdysvaltalaisten sotilaiden kanssa. Vuonna 1957 hän alkoi soittaa calypso- ja latinomusiikkiyhtyeissä.
Muutettuaan New Yorkiin vuonna 1962 hän soitti Leo Pricen johtamassa rockyhtyeissä saavuttamatta suurta menestystä. Hän oli perustajajäsenenä Brooklyn Afro Jazz Inc. -jazzyhtyeessä. Näihin aikoihin aiemmin korvakuulolta soittanut saksofonisti alkoi opiskella musiikin teoriaa. Vuonna 1968 jazztrumpetisti Freddie Hubbard palkkasi Garnettin yhtyeeseensä, ja tämä sai Hubbardin kautta yhteyksiä New Yorkin muusikkopiireihin. Garnett teki ensilevytyksensä vuonna 1969 Hubbardin albumilla "A Soul Experiment", joka sisälsi kaksi hänen säveltämäänsä kappaletta.
Garnett soitti 1960- ja 1970-lukujen vaihteessa myös useissa muissa merkittävissä jazzkokoonpanoissa, mukaan lukien Art Blakeyn, Charles Mingusin ja Miles Davisin yhtyeissä, ja johti myös omaa kokoonpanoaan nimeltä Universal Black Force. Hän nauhoitti omalla yhtyeellään viisi albumia vuosina 1974–1977. Vuonna 1982 masennuksesta ja huumeongelmasta kärsinyt Garnett koki uskonnollisen heräämisen ja lopetti sen seurauksena soittamisen pitkäksi aikaa. Hän alkoi esiintyä uudestaan vuonna 1991.
Garnettin uusi yhtye on julkaissut albumit "Fuego en mi alma" (1996), "Under Nubian Skies" (1999) ja "Moon Shadow" (2001). Garnett muutti vuonna 2000 takaisin Panamaan, missä hän esiintyy yhä aktiivisesti.
Jaakko Leppo
Niilo Jaakko Johannes Leppo (ent. Ahlgren; 10. marraskuuta 1902 Vihti – 9. kesäkuuta 1951 Helsinki) oli suomalainen toimittaja. Hän työskenteli jatkosodan aikaan Valtion tiedoituslaitoksen (VTL) Ulkomaanosasto II:n (Lehtimiestoimisto) päällikkönä.
Lepon vanhemmat olivat toimitusjohtaja Niilo Ahlgren ja Lyydi Kajaan. Hänet vihittiin avioliittoon vuonna 1931 Liisi Hellin Hyvärisen kanssa. Häne veljiään olivat suurlähettiläs Heikki Leppo ja finanssiopin professori Matti Leppo.
Leppo valmistui ylioppilaaksi Mikkelin suomalaisesta yhteiskoulusta vuonna 1922. Tämän jälkeen hän suoritti varusmiespalveluksen. Hänet ylennettiin reservin vänrikiksi 1923. Hän opiskeli kieliä, historiaa ja estetiikkaa eri yliopistoissa Suomessa ja ulkomailla. Hän teki opiskeluaikana 1920-luvun lopulla useita matkoja ulkomaille: Ruotsiin, Englantiin, Ranskaan, Saksaan ja Tanskaan. Opiskelujen aikana hän oli "Ylioppilaslehden" taide- ja kirjallisuusarvostelijana.
Ennen toista maailmansotaa Lepolla oli lukuisia luottamustoimia. Työuransa hän teki lehtitoimittajana. Hän oli "Mikkelin Sanomien" kesätoimittajana vuonna 1927. Vakituinen työ hänellä oli "Karjala"-lehden ulkomaanosaston toimittajana vuosina 1927–1930 ja saman lehden toimitussihteerinä vuosina 1930–1937. Hän pakinoi lehtiin nimimerkeillä ”Veli Punnus”, ”Mr. Matti”, ”Mr. Jolp”, ”Niilo Leppänen” ja ”J. L.” Hän osallistui puolustusvoimien ensimmäiselle tiedotushenkilöstön kertausharjoituskurssille vuonna 1937.
Talvisodan Leppo toimi Pääesikunnan sanomatoimistossa. Välirauhan aikana hän toimi Finlandia Uutistoimiston toimitusjohtajana. Hän toimi jatkosodan aikaan Valtion tiedoituslaitoksen (VTL) Ulkomaanosasto II:n (Lehtimiestoimisto) päällikkönä. Toimiston tehtäviin kuului ulkomaalaisten sotakirjeenvaihtajien isännöinti ja tarkkailu. Heille järjestettiin vierailuja rintamalle, ja heidän kirjoituksiaan ja puhelujaan tarkkailtiin. Talvisodan kynnyksellä hän kirjoitti kirjan "Propaganda – ratkaiseva ase". Lisäksi Leppo toimi tärkeimpien kirjeenvaihtajien, kuten Curzio Malaparten, rintamaoppaana. Leppo kävi vielä 1944 useaan otteeseen Saksassa tutustumassa natsien propagandakoneiston toimintaan. Sotilasarvoltaan hän oli talvisodan alkaessa luutnantti.
Leppo on suomentanut operetin "Erämaan laulu" tekstit vuonna 1947.
Alphege
Alphege tai Ælfheah (s. 953 tai 954 –1012) oli englantilainen pyhimys ja Canterburyn arkkipiispa.. Viikingit surmasivat hänet vuonna 1012, minkä vuoksi häntä pidettiin kansallissankarina, ja hänet kanonisoitiin 1078.
Alphege syntyi vuonna 953 tai 954 aatelisperheeseen Westonin kylässä Somersetissä, mistä hän lähti munkiksi Deerhurstin luostariin. Jonkin ajan kuluttua hän siirtyi Glastonburyyn, missä hänestä tuli priori. Hän toivoi kuitenkin vielä eristäytyneempää elämää ja päätti elää erakkona lähellä Bathin kuumia lähteitä. Monet opetuslapset seurasivat häntä. Vuonna 984 Pyhä Dunstan suostutteli hänet Winchesterin piispaksi Æthelwoldin kuoltua Tänä aikana hän tuli tunnetuksi hurskaasta elämästään ja köyhien auttamisesta. Kuningas Ethelred Neuvoton lähetti hänet neuvottelemaan rauhasta Norjan kuninkaan Olav Tryggvasonin kanssa vuonna 994. Olav lupasi ettei hyökkäisi enää Englantiin.
Alphege oli Winchesterissä piispana 22 vuotta, kunnes hänet valittiin Canterburyn arkkipiispaksi Ælfricin kuoltua ja hän matkusti Roomaan noutamaan arkkipiispan arvomerkin palliumin paavi Johannes XVIII:ltä. Arkkipiispana hän edisti Dunstanin pyhimyskulttia, minkä lisäksi hän toi Pyhän Swithunin pään Winchesteristä pyhäinjäännökseksi.
Ryöstöretkellä olleet viikingit ottivat Alphegen vangiksi 1011 ja vaativat hänen vapauttamisestaan suurempaa summaa kuin mitä Canterburyn asukkailla oli varaa maksaa. Alphege ei suostunut siihen, että hänet olisi vapautettu lunnaita vastaan, joten humalaiset viikingit surmasivat hänet ja paloittelivat ruumiin. Aikalaislähteiden mukaan lopullisen surmaniskun antoi Alphegen kristinuskoon käännyttämä tanskalainen Thrum. Alphegesta tuli kansallissankari ja Greenwichiin rakennettiin kirkko hänen marttyyrikuolemansa paikalle.
Perimätiedon mukaan Alphegen vereen kastunut kuollut oksa kasvatti lehtiä. Hänet haudattiin St Paulin katedraaliin, missä hänen ruumiinsa oli suosittu pyhiinvaelluskohde. Englannin valtaistuimelle noussut Knuut Suuri käski siirtää ruumiin Canterburyn tuomiokirkkoon vuonna 1023 juhlallisin seremonioin. Myöhempi arkkipiispa Lanfranc kyseenalaisti hänen marttyyriytensä, mutta Anselm Canterburylainen totesi, että Alphege kuoli puolustaessaan oikeutta.
Paavi Gregorius VII kanonisoi Alphegen vuonna 1078. Hauta avattiin vuonna 1105 ja ruumiin havaittiin olevan mädäntymätön, mikä johti häntä kunnioittamaan tulleitten pyhiinvaeltajien määrän kasvuun. Hänen pyhäinjäännöksiään on Glastonburyssä, Readingissa, Durhamissa ja Westminster Abbeyssä. Taiteessa hänet esitetään paimenena puolustamassa laumaansa. Alphegen virallinen juhlapäivä on 19. huhtikuuta ja hänen tunnuksensa eli embleeminsä on kirves. Thomas Becketin väitetään ylistäneen häntä ennen omaa marttyyrikuolemaansa Canterburyn tuomiokirkossa ja Becketin kultti sai jopa suuremman suosion kuin Alphege.
Bathissa on Alphegelle omistettu kirkko, jonka on suunnitellut arkkitehti Giles Gilbert Scott. Greenwichissä on hänen kuolinpaikallaan ollut kolme kirkkoa, joista nykyinen valmistui vuonna 1718. Solihullissa on keskiajalta peräisin oleva kirkko, joka on myös Alphegelle omistettu.
Pajulaahusvenhokas
Pajulaahusvenhokas, aikaisemmalta nimeltään pajulaahusyökkönen, ("Nycteola degenerana") on venhokkaisiin kuuluva, pienikokoinen yöperhoslaji.
Lähisukulaistensa tapaan pajulaahusvenhokas on ulkonäöltään hyvin vaihteleva, harmahtava pieni perhonen. Etusiivet ovat väritykseltään mustan, valkoisen ja harmaan kirjavat ja yleensä voimakkaan kontrastiset, mutta myös tasaisemmin värittyneitä yksilöitä tavataan usein. Tavallisesti etusiivissä on harmaanvalkoinen pohjaväri. Siiven poikki kulkevat, väriltään mustat poikkiviirut ovat kaksinkertaiset. Keskisarka on harmaa, ja siinä on ruskea rengastäplä, jonka kohdalla sisempi poikkiviiru tekee selvän kaarteen siiven kärkeä kohti. Takasiivet ovat vaihtelevissa määrin harmaanvalkoiset. Siipiväli on 23–28 mm.
Pajulaahusvenhokas voi olla ulkonäkönsä perusteella varsin vaikeaa erottaa muista laahusvenhokkaista, joskin se on Suomessa sukunsa ylivoimaisesti yleisin ja laajimmalle levinnyt.
Pajulaahusvenhokasta tavataan Länsi-Euroopasta Japaniin saakka ulottuvalla vyöhykkeellä. Suomessa sitä tavataan ainakin Etelä-Lappiin asti. Pajulaahusyökkönen on aikuistalvehtija, joten perhosia voi tavata elokuun alusta syksyyn ja uudelleen touko-kesäkuussa.
Pajulaahusvenhokas on pajukoissa elävä laji. Aikuiset perhoset lentävät hämärän laskeuduttua, ja yksilöitä voi satunnaisesti tavata myös kukista. Levätessään perhonen pitää siipiään tasossa tai riittävän ohuella oksalla kiertää ne putkimaisesti oksan ympärille, mikä vaikeuttaa perhosen hahmottamista.
Naaras munii noin 100 munaa ravintokasvin oksille. Toukat piileskelevät aluksi lehtien alapinnoilla mutta kutovat myöhemmin muutamia lehtiä yhteen suojaavaksi piilopaikaksi. Yhdessä pensaassa voi olla useita toukkia, ja toukat viihtyvät parhaiten pensaan lämpimämmällä puolella, muutamia metrejä maanpinnan yläpuolella. Täysikasvuisena toukka tekee kellanvalkean, heimolle tyypilliseen tapaan venemäisen kotelokopan lehden alapinnalle tai oksalle.
Toukka elää pajuilla ("Salix"), erityisesti raidalla ("Salix caprea").
Heikki Turunen (jalkapalloilija)
Heikki Turunen (s. 20. maaliskuuta 1959) on suomalainen jalkapalloilija ja jalkapallovalmentaja.
Hyökkääjänä pelannut Turunen edusti Kuopion Palloseuraa SM-sarjassa kausina 1977–1981 ja 1988–1989. Turusen aikana joukkue saavutti SM-hopeaa kausilla 1977 ja 1979 sekä Suomen cupin mestaruuden kaudella 1989. Kaudella 1980 hän oli 13 maalillaan KuPSin paras maalintekijä SM-sarjassa. Vuoden 1989 cup-loppuottelussa hän teki yhden joukkueensa maaleista, kun KuPS voitti Hakan 3–2. Turunen toimi myös KuPSin valmentajana kausina 1988–1989 ja 1999.
Vuonna 1981 Turunen siirtyi Saksaan, jossa hän edusti kuuden kauden ajan SV Kirchzartenia, Freiburger FC:tä, FC 08 Villingeniä ja SV Weiliä maan alemmilla sarjatasoilla. Suomessa hän pelasi KuPSin lisäksi myös I divisioonan Pallokerho-37:ssä ja Varkauden Työväen Palloilijoissa.
Suomen maajoukkueissa Turunen pelasi 14 poikien ja kahdeksan nuorten maaottelua.
Turusen poika Patrik Turunen on myös jalkapalloilija.
Korzunovo
Korzunovo () on maalaiskunta ja sen keskustaajama Petsamon piirissä Murmanskin alueella. Kunta sijaitsee piirin itäosassa ja rajoittuu lounaassa Nikkelin, lännessä Zapoljarnyin ja pohjoisessa Petsamon kaupunkikuntaan sekä idässä Kuolan piiriin. Kunta sijaitsee Petsamonjoen varrella ja sen vesistöalueella. Kunnan asutuskeskukset ovat Murmanskin ja Nikkelin välisen maantien ja rautatien varrella.
Korzunovo on varuskuntapaikkakunta, jossa on sijainnut Pohjoisen laivaston taistelulento- ja kuljetuslentoyksiköitä.
Keskustaajama Korzunovo sijaitsee noin 15 km Petsamon piirin piirikeskuksesta Petsamosta etelään. Kuntaan kuuluvat asutuskeskukset
Nykyinen asutus sai alkunsa sotien jälkeen 1947, kun Luostariin alettiin rakentaa lentotukikohtaa. Virallisesti Korzunovon asutuskeskus perustettiin 1962, jolloin se erotettiin Luostarista. Alkuun sen nimi oli Luostari-Novoje (), "Uusi-Luostari". Nimen Korzunovo paikkakunta sai vuonna 1967 Neuvostoliiton sankari Ivan Korzunovin mukaan. Se kuului aluksi Zapoljarnyin kaupungin alaisuuteen, itsenäinen kunta (kyläneuvostoalue, "selsovet") Korzunovosta tuli 1979.
Juri Gagarin palveli varuskunnassa ennen kosmonauttiuraansa, 1950-luvun lopussa.
Varuskunta on sittemmin lakkautettu, ja Korzunovoa pidetään kuolevana paikkakuntana.
Ecuadorinvarpuspöllö
Ecuadorinvarpuspöllö ("Glaucidium nubicola") pöllöihin kuuluva lintu. Sitä tavataan Kolumbiassa ja Ecuadorissa. Jäljellä on enää arviolta alle 10 000 lintua.
Lintu on kooltaan 16 cm. Sen yleisväri on ruskea, mutta jotkut linnut ovat punaruskeita. Tummempia ovat selkäpuoli, lavat, yläsiipien peitinsulat.
Sen luontainen elinpiiri on subtrooppinen ja trooppinen kostea vuoristometsä 1 400–2 000 metrin korkeudessa. Sen uhkana on elinalueiden hävittäminen.
Viking Press
Viking Press on yhdysvaltalainen kirjankustannusyhtiö, joka on vuodesta 1975 kuulunut Penguin Groupin omistukseen. Sen perustivat New Yorkissa 1925 Harold K. Guinzburg ja George S. Oppenheim.
Kustannusyhtiö on julkaissut monien merkittävien kirjailijoiden teoksia. Neljä sen kirjailijaa on saanut Nobelin kirjallisuuspalkinnon
Kustantamon kirjailijoiden saamia merkittäviä palkintoja:
Sankt Bernhardin tunneli
Sankt Bernhardin tunneli on Alppien läpi kulkeva, Italian ja Sveitsin rajalla sijaitseva maantietunneli. Tunneli on 5 798 m pitkä. Tunneli otettiin käyttöön vuonna 1964.
Tunnelin kautta kulkee eurooppatie E27 Sveitsin Martignystä Italian Aostaan. Tunnelireitti on käytössä ympäri vuoden. Tunnelin kautta kulkee vuosittain noin 0,6 miljoonaa autoa, joista 50 000 on kuorma-autoja.
Stary Żuraw
Stary Żuraw ("Vanha nosturi") on Gdańskissa Puolassa sijaitseva keskiaikainen nosturi. Ensimmäiset maininnat on vuodelta 1363. Sitä pidetään maailman vanhimpana toimintakuntoisena nosturina. Nosturilla purettiin muun muassa hansakauppiaiden laivoja 1440-luvulla. Käyttövoimana nosturilla olivat suuret puiset oravanpyörät, joita orjat polkivat. Nykyään koneisto on rekonstruoitu.
Postal III
Postal III on Running with Scissorsin ja Akellan kehittämä kolmannen persoonan ammuntapeli. Se julkaistiin Windowsille 23. marraskuuta 2011.
"Postal III:sta" kehitettiin työnimellä "Postal 3: Catharsis" 18. lokakuuta 2006 asti, jolloin sen nimi vaihdettiin nykymuotoonsa. Alun perin pelistä suunniteltiin Windows-version lisäksi myös PlayStation 3- ja Xbox 360 -versioita, mutta ne ovat viivästyneet budjettisyistä.
"Postal III" sai hyvin negatiivisen vastaanoton. Metacritic antaa pelin pistekeskiarvoksi 24/100 pistettä perustuen 19 arvosteluun, joista 18 on negatiivisia.
Hanna (elokuva)
Hanna on vuonna 2011 ensi-iltansa saanut elokuva. Se on toimintatrilleri, jonka on ohjannut Joe Wright ja jonka pääosissa näyttelevät Saoirse Ronan, Eric Bana ja Cate Blanchett.
Marissa Wiegler (Cate Blanchett) on kostonhimoinen CIA-agentti, Erik Hellerin ex-esimies ja säälimätön tappaja. Marissan tavoite on surmata toinen CIA-agentti, Erik Heller (Eric Bana), jonka tytär Hanna puolestaan aikoo tappaa Marissan. Hannan motiivi Marissan surmaan on kosto äitinsä kuoleman puolesta.
Hanna on pienestä pitäen koulutettu varomaan, metsästämään ja ennen kaikkea taistelemaan. Hän asuu korvessa isänsä kanssa. Hanna pitää kauniina ja uskomattomana kaikkea mikä on muille aivan normaalia. Hanna lähtee isänsä kanssa suorittamaan tehtävää. Matkan aikana Hanna saa ystävän. Vaarallisten käänteiden jälkeen Hanna oppii itsestään, isästään ja menneisyydestään yhtä ja toista.
Elokuvan kuvauspaikkoihin kuului Kuusamo Pohjois-Suomessa sekä useat paikat Saksassa, kuten Bad Tölz, Hampuri, Filmstudio Babelsberg sekä hylätty huvipuisto Spreepark Berliinissä. Elokuvaa kuvattiin myös Ouarzazatessa ja Essaouirassa Marokossa. Lämpötila Suomen kuvausten aikana laski joskus jopa 33 pakkasasteeseen, mutta Ronan sanoi "Suomi toi uusia näkökohtia tarinaan. Olimme kuvaamassa jäätyneellä järvellä lumenpeitossa olevien mäntyjen ympäröimänä." Suurin osa kuvauksista tapahtui Filmstudio Babelsbergissa Potsdamissa, Saksassa. Aiemmin Danny Boyle ja Alfonso Cuarón oli liitetty elokuvan ohjaajiksi, mutta myöhemmin varmistui Joe Wrightin tulo ohjaajaksi.
Elokuvan tarinan ja käsikirjoituksen teki Seth Lochhead, kun hän samalla opiskeli elokuvakäsikirjoitusta Vancouverin elokuvakoulussa.
Nyt-liitteessä kolme kriitikkoa antoi elokuvalle pistekeskiarvon 2,7 viiden ollessa maksimi.
John Tripp
John Tripp (s. 4. toukokuuta 1977 Kingston, Ontario, Kanada) on kanadalais-saksalainen jääkiekkoilija, pelipaikaltaan laitahyökkääjä. Hän edustaa DEL-seura Kölner Haieta.
Beiqing chengshi
Beiqing chengshi on taiwanilainen elokuva vuodelta 1989. Se palkittiin Venetsian elokuvajuhlilla kultaisella leijonalla. Elokuva sijoittuu vuosiin 1945–1949 ja kertoo yhden perheen silmin nähtynä vaikeasta ajasta, jolloin kiinalaismieliset tukahduttivat brutaalisti Taiwanin itsenäisyysliikkeen.
Pandoran lipas (elokuva)
Pandoran lipas on G. W. Pabstin ohjaama saksalainen elokuva vuodelta 1929. Se kertoo nuoren naisen seksuaalisuuden heräämisestä. Sitä pidettiin aikanaan uskaliaana mutta tyylikkäänä.
Thérèse (elokuva)
Thérèse on Alain Cavalier'n ohjaama ranskalainen elokuva vuodelta 1986. Se käsittelee pyhää Thérèseä, jota näyttelee Catherine Mouchet.
Thérèse Martin oli karmeliittanunna, joka kuoli tuberkuloosiin 24-vuotiaana 1897. Hänet kanonisoitiin 28 vuoden kuluttua kuolemasta, ja hänen omaelämäkertansa "Pieni tie" on maailman myydyimpiä kirjoja. Cavalier esittää elokuvassa Thérèsen elämän minimalistiseen tyyliin ja lyhyinä kohtauksina.
"Thérèse" palkittiin useilla palkoinnoilla kotimaassaan Ranskassa. Cannesin elokuvajuhlilla se sai tuomariston palkinnon, ja sille myönnettiin kuusi Ranskan elokuva-akatemian César-palkintoa. "Thérèse" palkittiin parhaana elokuvana, ja Cavalier sai Césarin parhaana ohjaajana sekä parhaasta alkuperäisestä käsikirjoituksesta.
Murhaaja keskuudessamme
Murhaaja keskuudessamme on saksalainen elokuva vuodelta 1946. Se kertoo keskitysleirillä työskennelleen lääkärin omantunnontuskista. Se, että elokuvassa ei suoraan viitata juutalaisiin eikä heidän kohtaloonsa natsien käsissä, kertoo Saksan mielentilasta sodan jälkeen.
Ottavio Bianchi
Ottavio Bianchi (6. lokakuuta 1943 Brescia, Italia) on italialainen entinen jalkapalloilija ja jalkapallovalmentaja. Hän pelasi ja valmensi koko uransa Italiassa. Hänen parhaat saavtuksensa tulivat Napolissa, jossa hän saavutti valmentajana Scudetton, Italian cupin voiton sekä UEFA Cupin voiton. Hän pelasi Italian maajoukkueessa kaksi ottelua vuonna 1966.
Aikatauluis
Aikatauluis on Vitun kova ääni -nimisen rap-duon 20. huhtikuuta 2011 julkaistu ensimmäinen pitkäsoitto. Albumin julkaisi 3rd Rail Music, ja sen kappaleista "Uhusia" ja "Harson läpi" on julkaistu musiikkivideot. "Aikatauluis" sijoittui Suomen virallisen albumilistan 48. sijalle.
Kiekkorauskut
Kiekkorauskut (Urolophidae) on rustokalaheimo, jonka lajeja tavataan Tyynellämerellä.
Kiekkorauskujen heimoon luetaan kuuluvaksi kaksi sukua "Urolophus" ja "Trygonoptera" ja lajeja näissä on yhteensä vähintään 24. Joskus näitä sukuja pidetään synonyymeinä. Aikaisemmin heimoon luettiin kuuluvaksi myös Yhdysvaltain Tyynenmerenrannikolla ja Atlantissa tavattavat "Urotygon"- ja "Urobatis"-sukujen lajit. Nykyään ne kuitenkin useimmiten sijoitetaan Urotrygonidae-heimoon.
Kiekkorauskut ovat melko pieniä rauskuja ja ovat pituudeltaan yleensä alle 76 senttimetriä. Ruumis on litteä ja leveät rintaevät antavat sille pyöreän tai soikean muodon. Pyrstö on pitkähkö ja siinä on yksi tai useampia sahalaitaista myrkyllistä piikkiä. Lajien suu on pieni ja hampaat ovat pienet eivätkä levymäiset kuten monilla muilla rauskuilla. Kalat ovat vivipaarisia.
Kiekkorauskuja tavataan Tyynenmeren länsiosista. Lajit elävät merenpohjalla usein osittain hiekkaan hautautuneena, kivikkopohjilla tai kasvillisuuden joukossa. Kiekkorauskulajien ravintoa ovat kalat, katkaravut ja madot.
Majava (elokuva)
Majava ("The Beaver") on 20. toukokuuta 2011 ensi-iltansa saanut komedia- ja draamaelokuva, jonka on ohjannut Jodie Foster ja jonka pääosassa näyttelevät Mel Gibson, Anton Yelchin ja Jodie Foster.
Elokuva kertoo masentuneesta leluliikkeen johtajasta, joka alkaa käyttää majava-käsinukkea kommunikoidakseen paremmin perheensä kanssa.
Nyt-liitteen viisi kriitikkoa antoivat elokuvalle pistekeskiarvon 2,2.
Salem Saeed
Salem Abdullah Awadh Saeed (s. 1. tammikuuta 1984) on jemeniläinen jalkapalloilija, pelipaikaltaan maalivahti. Hän edustaa seuratasolla Al-Hilal Al-Sahilia. Saeed on pelannut maajoukkueessa yhdeksän ottelua, joista neljä .
Pyöveli (elokuva)
Pyöveli on espanjalainen elokuva vuodelta 1963. Sen ohjaajan Luis García Berlangan ura huipentui tähän komediaan, jossa nuori mies päätyy julkiseksi pyöveliksi vasten tahtoaan. Elokuva on koomisesta sävystään huolimatta suunnattu kuolemanrangaistusta vastaan, ja Francon hallinto yritti aikoinaan sensuroida sitä.
Salaam Bombay!
Salaam Bombay! on intialainen Mira Nairin ohjaama elokuva vuodelta 1988. Se palkittiin Cannesin elokuvajuhlilla Kultaisella kameralla. Se kertoo pienen pojan rankasta elämästä Bombayn kaduilla.
"The New York Timesin" kriitikot valitsivat elokuvan vuonna 2004 yhdeksi kaikkien aikojen tuhannesta parhaasta elokuvasta maailmassa.
Montserrat Pujol
Montserrat Pujol Joval (s. 27. huhtikuuta 1979 Andorra la Vella) on andorralainen entinen yleisurheilija, joka kilpaili pikajuoksussa, moniotteluissa, pika-aitajuoksussa, pituushypyssä, kolmiloikassa, kuulantyönnössä ja keihäänheitossa. Hän edusti seuratasolla CAV Andorraa. Pujol pitää hallussaan yhtätoista henkilökohtaista maansa ennätystä, joista seitsemän on ulko- ja neljä sisäratojen ennätyksiä
Pujol osallistui MM-kisoihin ensimmäistä kertaa vuonna 2001, jolloin hän oli 100 metrillä alkueränsä kuudes ajalla 13,38 sekuntia. Hän kilpaili samassa lajissa myös Helsingin kisoissa 2005, joissa hän putosi jälleen ensimmäisellä kierroksella taitettuaan matkan ajassa 13,01. Pujol osallistui 60 metrin kilpailuun sisäratojen MM-kisoissa 2006, muttei päässyt alkueristä jatkoon. Hän juoksi olympialaisissa kerran, Pekingissä 2008. Tuolloin hän oli 100 metrillä alkueränsä seitsemäs ajallaan 12,73.
Hipsteri
Hipsteri () on slangisana, jota on 2000-luvulla käytetty väljästi kuvaamaan kaupunkilaista alakulttuuria, johon kuuluu indie-musiikin harrastaminen ja grungen tavoin työväenluokkainen pukeutuminen. 
Yleensä hipstereiksi kutsutaan nuoria aikuisia, jotka noudattavat uusia, vielä valtavirtaan kuulumattomia trendejä käyttäytymisessään ja pukeutumisessaan. Hipsterit lainaavat ja yhdistävät aiempien nuoriso- ja vaihtoehtokulttuurien vaikutteita, usein ironisesti.